**PRAKTIKANTOPPHOLD VED NORGES GENERALKONSULAT I GUANGZHOU HØSTEN 2019**

**Har du lyst til å være studentpraktikant i en dynamisk storby i Kina? Generalkonsulatet i Guangzhou utlyser et praktikantopphold for høsten 2019 på fem-seks måneders varighet for en norsk student. Søknadsfrist 22. mars 2019.**

Praktikantoppholdet gir en god mulighet til relevant arbeidserfaring i et spennende miljø i en av Kinas mest fremtidsrettede regioner. Guangzhou er en dynamisk kinesisk storby i rask utvikling med et godt kultur- og utelivstilbud. Hong Kong ligger kun to timers togtur fra Guangzhou.

Oppgavene er mange; fra rapportskriving og prosjektdeltakelse, framskaffe og analysere informasjon og bistå ved arrangementer, til kommunikasjonsarbeid og sosiale medier samt å bistå innen visumarbeidet ved behov. Oppholdet gir god innsikt i arbeidet på en typisk norsk utenriksstasjon med 16 ansatte, og rik anledning til å tilegne seg mer kunnskap om kinesisk samfunn, økonomi, kultur og språk.

Aktuelle kandidater må ha interesse for samfunnsspørsmål, ha meget god skriftlig formidlings- og formuleringsevne på norsk og engelsk, vise initiativ og vilje til engasjement, evne til samarbeid, fleksibilitet, åpenhet og serviceinnstilling. Arbeidsspråkene er norsk og engelsk. Kinesisk språkkunnskap, kunnskap om Kina og erfaring fra opphold i Kina vil selvsagt vektlegges (men det er ikke avgjørende).

Ordningen er åpen for norske studenter som er under høyere utdanning ved et godkjent lærested, fortrinnsvis i slutten av sin utdanningsperiode. Man kan ikke ha vært studentpraktikant i utenrikstjenesten tidligere. Engasjementet som studentpraktikant er på fem-seks måneder og kan ikke forlenges.

Siden vi vektlegger god formuleringsevne ber vi søkere legge ved en tekst på norsk på maksimalt 500 ord der du peker på muligheter for norsk-kinesisk samarbeid fram mot 2025.

Studentpraktikantoppholdet er ikke lønnet. Det vil imidlertid bli gitt et stipend på 11.750 NOK per måned. Praktikanten må selv dekke reise til og fra Guangzhou og selv skaffe seg bolig. Søkere må være norske statsborgere og få innvilget frivillig medlemskap i Folketrygden for utenlandsopphold, [les mer her.](https://www.nav.no/no/Person/Flere%2Btema/Arbeid%2Bog%2Bopphold%2Bi%2Butlandet/Relatert%2Binformasjon/frivillig-medlemskap-opphold-utenfor-norge#chapter-1)

Søknadsfrist: 22. mars 2019 med ønsket oppstart i august 2019 (dato vil bli avtalt nærmere med aktuell kandidat).

For nærmere informasjon, kontakt konsul Tom Jørgen Martinussen eller konsul Gro Saray Henriksen, telefon +86 20 3811 3188, eller epost tom.jorgen.martinussen@mfa.no.

Send din søknad med CV, teksten (se ovenfor), karakterutskrifter og eventuelle attester som epost til cg.guangzhou@mfa.no merket "Praktikantsøknad” i emnefeltet.

Studenter som eventuelt søker flere av Norges utenriksstasjoner i Kina vil bli vurdert individuelt ved hver enkelt stasjon. Mer informasjon om praktikantordningen kan du finne på [regjerningens nettsider.](http://www.regjeringen.no/nb/dep/ud/dep/Studentpraktikantordningen.html?id=485910)